EA ปิดโต๊ะเทนเดอร์ฯ “Amita” โกยหุ้นเพิ่ม 19% กุมอำนาจบริหารเบ็ดเสร็จ
EA ปิดโต๊ะเทนเดอร์ฯ "Amita" ผู้ดำเนินธุรกิจรพัฒนาและผลิตแบตเตอรี่ของไต้หวัน โกยหุ้นเพิ่ม 19% รวมถือ 70% กุมอำนาจบริหารเบ็ดเสร็จ
26 เม.ย. 2561

สืบเนื่องจากเมื่อวันที่ 21 ก.พ.61 บริษัท พลังงานบริสุทธิ์ จำกัด (มหาชน) หรือ EA ได้แจ้งผ่านตลาดหลักทรัพย์แห่งประเทศไทย (ตลท.) ว่า ที่ประชุมคณะกรรมการบริษัท พลังงานบริสุทธิ์ จำกัด (มหาชน) หรือ EA เมื่อวันที่ 24 ม.ค.61 ได้อนุมัติให้บริษัทฯ เข้าซื้อหุ้นสามัญของ Amita เพิ่มด้วยวิธีการเข้าซื้อหุ้นแบบสมัครใจ (Voluntary Tender Offer) (VTO) และเนื่องจากเป็นเรื่องที่กระทบต่อราคาหุ้นของบริษัทเป้าหมาย ซึ่งจะส่งผลต่อการเข้าทำรายการ ประกอบกับบริษัทฯ ได้เสร็จสิ้นการปฏิบัติตามกฎระเบียบข้อบังคับต่างๆ เกี่ยวกับการทำ VTO ของไต้หวันแล้ว
ล่าสุด EA ได้เปิดเผยถึงผลการเข้าซื้อหุ้นสามัญแบบสมัครใจ (VTO) ของ Amita ในช่วงตั้งแต่วันที่ 26 ก.พ.61 และสิ้นสุด ในวันที่ 16 เม.ย.61 ว่า EA ได้รับหุ้นที่ได้จากการทำ VTO ในช่วงเวลาดังกล่าวรวมทั้งสิ้น 9,698,020 หุ้นๆ ละ 80 ดอลลาร์ไต้หวัน (รวม 775,841,600 ดอลลาร์ไต้หวัน) คิดเป็นสัดส่วน 19.30% ของหุ้นทั้งหมดของ Amita และได้รับโอนหุ้นที่ได้จากการทำ VTO ทั้งหมด ในวันที่ 25 เม.ย.61
สำหรับมูลค่าของสิ่งตอบแทนคิดเป็นจำนวนเงิน 844.12 ล้านบาท (ณ อัตราแลกเปลี่ยนที่ 1.088 บาท/1ดอลลาร์ไต้หวัน วันที่ 18 เม.ย.61 ซึ่งเป็นวันที่บริษัทฯ ชำระเงินค่าหุ้นที่ได้มาจากการทำ VTO ทั้งหมดข้างต้น)
โดยก่อนเข้าทำรายการดังกล่าว EA ถือหุ้น Amita จำนวน 25,467,289 หุ้น หรือคิดเป็น 50.69% ของหุ้นทั้งหมดของ Amita ดังนั้น เมื่อการทำรายการดังกล่าวแล้วเสร็จจึงส่งผลให้ EA ถือหุ้น Amita เพิ่มเป็น 35,165,309 หุ้น หรือคิดเป็น 69.99% ของหุ้นทั้งหมดของ Amita
อนึ่ง Amita เป็นบริษัทจดทะเบียนภายใต้กฎหมายของสาธารณรัฐจีน (ไต้หวัน) และเป็นบริษัทจดทะเบียนใน Emerging Stock Market (ESM) ของตลาดหลักทรัพย์ไต้หวัน ดำเนินธุรกิจเกี่ยวกับการพัฒนาและผลิตแบตเตอรี่ ประเภทลิเที่ยม-ไอออน โพลีเมอร์ (Lithium-Ion Polymer)